google/wiki40b huggingface dataset:
מכניקת השבר

מכניקת השבר (באנגלית: Fracture mechanics) היא התחום במכניקה החוקר את תהליך יצירת והתקדמות סדקים בחומר, וכיצד ניתן לחזות מראש ואף לעצור התקדמות סדקים שכזאת.
בכל החומרים, טבעיים או מעשה ידי אדם, קיימים פגמים משטחיים ופנימיים. לא כל הפגמים הללו יציבים בתנאים בהם משתמשים בחומר. מכניקת השבר עוסקת באנליזה של פגמים כדי לגלות את אלה שהם בטוחים (כלומר גודלם נותר קבוע) ולעומתם, את אלה שצפויים להתגבר כסדקים ולגרום לכשל של המבנה הפגום. מכניקת השבר היא תחום חדש יחסית - היא קיימת רק כמאה שנים.
על מנת לחזות את התקדמותם של סדקים נעזרים במכניקת השבר הן בכלים מתמטיים ובסימולציות מחשב (חישוב מאמצים והזזות בקרבת קצה הסדק) והן בניסויי מעבדה (מתיחה, לחיצה, כפיפה, נגיפה והתעייפות). במודלים משתמשים בשיטות של מכניקת המוצקים כדי לחשב את הכוחות הפועלים על סדק ולאפיין את התנגדות החומר לשבירה (חסינות לשבר).
במדע החומרים המודרני, מכניקת השבר היא כלי חשוב בשיפור הביצועים המכניים של חומרים ורכיבים. המדע משתמש בחוקים הפיזיקליים של מאמץ ומעוות ובמיוחד בתאוריות לגבי אלסטיות ופלסטיות לשם בחינת התהליכים של יצירת פגמים קריסטלוגרפיים מיקרוסקופיים בחומרים. זאת, כדי לחזות את ההשפעות המאקרוסקופיות של כשל מכני של חומרים.

הצורך במכניקת השבר

שברים הם תופעה נפוצה, לדוגמה חלון זכוכית שנשבר, סדקים בקירות או סדקים באדמה יבשה. אסונות שונים כדוגמת טביעת הטיטניק אף הם קשורים למכניקת שבר.
במקרים רבים עלול כשל של מבנים מכניים להיות מסוכן: גשרים עלולים להתמוטט, מכלי לחץ של חמצן או של גז אחר עלול להתפוצץ. במקרה שכשל צפוי להתרחש, עדיף שהוא יהיה על ידי מנגנון כניעה או דליפה, ולא על ידי שבירה מסוכנת.
מאחר שסדקים יכולים להוריד את החוזק של מבנה עקב שינוי בתכונות המכניות של החומר, יש צורך לתאר את תכונת ההתנגדות לשבר של חומרים שונים. זו הסיבה לצורך במכניקת השבר – יש להעריך את חוזקם ועמידותם של מבנים בהם יש סדקים.
ברניקי הראשונה

ברניקי (ברניקה) הראשונה (ביוונית: Βερενίκη;‏ 340 לפנה"ס - בין 279 ל-268 לפנה"ס), הייתה אצילה ממקדוניה היוונית נישאה לתלמי הראשון מלך מצריים ומייסד השושלת התלמיית והפכה למלכה במצרים העתיקה. בנה תלמי השני ירש את אביו.

משפחתה

ברניקי נולדה במחוז אאורדיה (Eordaia) שבצפון יוון של היום. אביה היה אציל מקומי לא ידוע בשם מאגאס. סבה מצד אמה אנטיגונה, היה אציל בשם קסנדרוס שהיה אחיו של אנטיפטרוס שהיה מצביא בצבאו של פיליפוס השני מלך מקדוני וכן בצבאו של בנו אלכסנדר הגדול. בזמן מסעותיו של אלכסנדר הוא שימש כעוצר של מוקדון.
מרקורי (חברה)

הקמת החברה

מרקורי נוסדה בשנת 1989 על ידי אריה פיינגולד, שהקים קודם לכן את החברות דייזי סיסטמס (Daisy Systems) ורדי סיסטמס בארצות הברית, וחברה ישראלית בשם מדיקום. בשובו לישראל הקים בשנת 1989 את חברת מרקורי אינטראקטיב קורפוריישין והפך אותה למובילה עולמית בתחום הבדיקות האוטומטיות של תוכנה ולאחת החברות הישראליות המצליחות ביותר בעולם.
בשנת 1993 הונפקו מניות החברה בבורסת הנאסד"ק.
בשנת 1997 נתמנה אמנון לנדן למנכ"ל מרקורי, ובשנת 1999 נתמנה גם ליושב ראש. בנובמבר 2005 הועזב מתפקידו בעקבות מעורבותו בפרשת הבקדייטינג, ובמקומו התמנה טוני זינגלה למנכ"ל החברה וגיורא ירון ליושב ראש.
לאחר מכירת החברה לחברת HP מוצריה שולבו במערכת OpenView Internet Services. החברה הפכה לחטיבת התוכנה של קבוצת HP, ושלושה בנייני המשרדים שלה באזור התעשייה ביהוד היו למרכז פיתוח התוכנה הגדול ביותר שלה. בשיאו העסיק המרכז 1,300 עובדים. בספטמבר 2016 הודיעה חברת מיקרו פוקוס האנגלית על כוונתה למזג אליה את מגזר התוכנה של HP והרכישה הושלמה בספטמבר 2017.
יאן גרגוש

קריירת מועדונים

גרגוש החל לשחק כדורגל במועדון עיר הולדתו ניטרה. ב-20 במאי 2009, ערך את הופעת הבכורה שלו בליגת העל הסלובקית בגיל 18 בלבד, במשחק מול ספרטק טרנבה. לאחר 4 משחקים עבור ניטרה, גרגוש חתם ביולי 2009 במועדון הצ'כי באניק אוסטרבה. ב-8 באפריל 2012, גרגוש כבש את שערו הראשון, בניצחון החוץ של קבוצתו מול קבוצת הראדץ קראלובה. בינואר 2013, גרגוש הושאל לקבוצת הפוטבול ליג צ'מפיונשיפ האנגלית בולטון וונדררס למשך עונה. במהלך כל העונה, גרגוש שותף רק במשחקיה של קבוצת המילואים של בולטון. ב-2015, חתם בקבוצת באומיט ייאבלונס.

קריירה בינלאומית

גרגוש ערך את הופעת הבכורה שלו עבור נבחרת סלובקיה ב-31 במרץ 2015, במשחק מול צ'כיה. בדקה ה-49 של משחק בכורתו, בישל את שער הניצחון לאונדריי דודה. גרגוש נכלל בסגל הנבחרת הסלובקית לטורניר הגמר של יורו 2016 בצרפת.
צחי הלוי

ביוגרפיה

הלוי נולד בפתח תקווה, אולם עד גיוסו לצבא, התגורר במדינות שונות בשל עבודתו של אביו ב"מוסד". מכיוון שמשפחתו התגוררה אז בשליחות מחוץ לישראל, הוא התגייס כחייל בודד. את שירותו בצה"ל עשה כמפקד צוות ביחידת שמשון ומאוחר יותר כקצין בדובדבן. מסוף שנות ה-90 מתגורר בתל אביב. הוא דובר חמש שפות: עברית, ערבית, ספרדית, צרפתית ואנגלית.

קריירה מוזיקלית

משנת 1999, הוא חבר בהרכב "מיומנה".
הלוי התפרסם לראשונה בשנת 2012 כאשר השתתף בעונה הראשונה של תוכנית המציאות "The Voice ישראל", בנבחרת של שלומי שבת. הוא העפיל עד לגמר התוכנית, ונופה בסיבוב השני של הגמר.
לאחר ההשתתפות בתוכנית החל לעבוד על אלבום הבכורה "כיוונים", שראה אור בשנת 2012, וכלל את הסינגלים "האחת" ו"החיילים רצים". בשנת 2014 כתב את המילים וביצע את השיר "Petit Roi" בצרפתית שהולחן על ידי עידן רייכל במסגרת שיתוף הפעולה שלו עם הרכב הפרויקט של עידן רייכל.
ב-21 ביוני 2015 הוציא הלוי סינגל - קאבר של השיר הערבי תַמַלִי מַעַאכּ (تملي معاك). (ביצוע במקור - עמר דיאב, לחן - שריף), שביצע לפני כן גם במהלך צילומי הסדרה "פאודה".
באפריל 2016 הוציא את הסינגל "חיבוק אחד נוסף", מתוך הפרויקט "משא הגעגועים", אשר מוקדש כולו לדור ניצולי השואה, ובאוגוסט 2016 הוציא את הסינגל "הי הי", שאותו כתב, הלחין והפיק מוזיקלית.

קריירת משחק

במהלך השנים השתתף הלוי במספר סרטים, סדרות ומחזות. בשנת 2012 השתתף במופע "איש חסיד היה", מופע בשיתוף של תיאטרון חיפה הוא שיחק בתיאטרון הבימה במחזות "שלמה המלך ושלמי הסנדלר" ו"טקסי".
בשנת 2013 שיחק בסרט הקולנוע "בית לחם", שזכה בפרס סרט הקולנוע הטוב ביותר בטקס פרס אופיר 2013. בסרט זה גילם את דמותו של רזי, וזכה על תפקיד זה בפרס אופיר לשחקן המשנה הטוב ביותר. בשנת 2014 שודרה ב-HOT3 סדרת הדרמה "מתים לרגע", שבה הוא שיחק את דמותו של שלומי דדון, לצד אגם רודברג, יובל סגל ועוד. באותה שנה, החל לשחק גם בסדרת המתח של HOT3 "בתולות", בתפקיד "חיים טולדנו" לצידם של מגי אזרזר וששון גבאי.
בשנים 2015–2018 שיחק בתור נאור בסדרה "פאודה" של yes, בשתי עונותיה הראשונות. בנוסף ב-2015 השתתף בתפקיד "לירון חרירי", בסדרה "המדרשה" ובהמשך שיחק בסרט הקולנוע "המילים הטובות" של שמי זרחין ובמחזמר "הזמיר" פרי עטו של נועם חורב. בשנת 2016 שיחק בסדרת הטלוויזיה "בני ערובה" בערוץ 10. בשנת 2017 החל לשחק בטלנובלה "פולמון" בהוט בידור ישראלי.
ב-2018 השתתף בסרט "בית בגליל". ובסרט הבריטי-אמריקאי "מרי מגדלנה" בכיכובה של רוני מארה.
הצטלם לסרט "המוסד" בבימויו של אלון גור אריה בתפקיד סוכן המוסד גיא מורן. הסרט יצא לאקרנים בקיץ 2019. 
ב-2019 שיחק גם בקומדיה "אול אין", בדרמה "הד", וכן בסרטם של חנן סביון וגיא עמיר "מחילה".
בשנת 2019 השתתף בסדרה פוראבר בתור ניקולא גלסאז' אשר שודרה בטין ניק ישראל.
החל מיולי 2019 מככב בתפקיד ניק במחזמר "פלאשדאנס", המוצג בתיאטרון תל אביב.

משפחתו

הלוי היה נשוי לרקדנית והכוריאוגרפית אונה הולברוק, ולהם בן. ב-10 באוקטובר 2018 נשא את אשת התקשורת לוסי אהריש, לאחר ארבע שנות זוגיות שנשמרה בסוד מחשש להתנכלויות גזעניות.
חד-שפה

תיאור הסוג

פרחיו של מיני סוג זה מאופיינים בעלי הכותרת התחתונים של הפרח ('השפה התחתונה'), הגדולים משמעותית בהשוואה לעלי הכותרת העליונים ומחולקים לשלוש אונות. זאת בשונה מהפרחים של רוב סוגי משפחת השפתניים, שבהם גודל עלי הכותרת דומה. 
מראה הפרח במיני הסוג אינו מזכיר שפתיים ודומה לצורת 'מגלשה'. אף על פי שהוא נראה כפרח חד-שפתני, קיימים גם עלי כותרת עליונים. 
לצורה זו נודעת חשיבות לא רק ויזואלית, אלא גם אבולוציונית: ההנחה הרווחת היא שמדגם פרח של הסוג חד שפה התפתח הדגם המוכר של שאר השפתניים. לפי הנחה זו הסוג נחשב לפרימיטיבי במשפחתו. כך גם הסוג הקרוב געדה, שלו מבנה פרח דומה, אם כי לחלק ממיני הסוג געדה מבנה פרח דו-שפתני. כרוב סוגי המשפחה, לסוג זה ארבעה אבקנים. 
רוב מיני סוג זה הם רב-שנתיים עשבוניים נמוכים, בעלי עלים קטנים ומשוננים לרוב.
ג'ון ריד (עיתונאי)

חייו

ריד למד סוציולוגיה וכלכלה בהרוורד ועבד אחר-כך, בין השנים 1910–1913 כעיתונאי. הוא דיווח על שביתת עובדי המשי בפטרסון, ניו ג'רזי ונעצר בגלל שרצה לשאת נאום למען הפועלים. בשנת 1913 נשלח למקסיקו. דיווחיו על המהפכה המקסיקנית ביססו אותו כעיתונאי. ככתב של שני עיתונים הוא סיקר את מלחמת העולם הראשונה בצרפת, בגרמניה, בסרביה, ברומניה ובבולגריה. הוא הכיר את לואיז בריינט בשנת 1915 בעיר הולדתו פורטלנד ונשא אותה לאישה בנובמבר 1916. השניים נסעו לרוסיה באוגוסט 1917 וחזרו באפריל 1918, וכך יצא להם לחוות את מהפכת אוקטובר מקרוב ולסקר אותה. ספרו של ריד "עשרת הימים שזעזעו את העולם" על המהפכה פירסמו אותו בכל העולם, ולנין כתוב עבורו את ההקדמה.
ב-30 באוגוסט 1919 הוא גורש, יחד עם רבים אחרים, מהמפלגה הסוציאליסטית של אמריקה בגלל קיצוניות, והם הקימו שתי מפלגות. ריד עמד בראשה של "מפלגת הפועלים הקומוניסטית", שהתמזגה מאוחר יותר עם המפלגה השנייה, המפלגה הקומוניסטית של ארצות הברית.
באוקטובר 1919 הוא הואשם בבגידה וברח לברית המועצות. בדרך הוא נעצר בפינלנד ושוחרר רק אחרי שביתת רעב, לאחר שמצב בריאותו הידרדר. הוא הצליח להגיע ביוני לסנקט פטרבורג, ובמטרה להצטרף אליו, הגיעה בריינט לגטבורג. בינתיים נשלח ריד לבאקו על ידי גריגורי זינובייב. הנסיעה ברכבת הייתה ארוכה, ושם הוא נדבק בטיפוס. בריינט הגיעה למוסקבה, וחזר לשם לפגוש אותה. הוא היה מאוכזב מאוד מהגישה של מנהיגי המפלגה כלפיו, מהוועידה בבאקו וממהלך המהפכה בכלל. הוא תכנן לחזור לארצות הברית, אך ב-25 בספטמבר הוא חלה, ואחרי שלושה שבועות נפטר מהמחלה, בגיל 33.
הוא אחד האמריקאים הבודדים, שלהם קבר כבוד בבית הקברות של חומת הקרמלין. תחת שלטונו של סטלין נאסר ספרו על המהפכה להפצה. הניו יורק טיימס בחר בו בשנת 1999 במקום ה-7 ברשימת הספרים העיתונאיים החשובים ביותר.
בשנת 1981 ביים וורן בייטי סרט עליו שנקרא בעברית "אדומים", שבו הוא שיחק את התפקיד הראשי ודיאן קיטון שיחקה את בריינט. הסרט זכה בשלושה פרסי אוסקר.
פלסטוכרון

פלסטוכרון (plastochron  או plastochrone), מוכר יותר כאינדקס-פלסטוכרון או אינדקס-פלסטוכרוני של עלים, היא דרך  למדידת גילו של צמח כתלות בתכונות המורפולוגיות שלו, יותר מאשר גילו הכרונולוגי, ומכאן שממד הזמן פחות משחק בו תפקיד. כך ניתן להימנע מטעויות במדידת גיל הצמח שיכולות לנבוע מגורמים שונים המשפיעים על קצב הגדילה וההתפתחות שלו.
הנרי ג'יי

הנרי ג'יי (מאנגלית: Kaiser Henry J) היא מכונית משפחתית אמריקאית המוגדרת כמכונית קומפקטית, 2 דלתות, סדאן שיוצרה על ידי קייזר-פרייזר משנת 1950 עד 1954, בשנים האלה הורכב הדגם בארץ על ידי קייזר-אילין תעשיות.

היסטוריה

קייזר-פרייזר הרכיבה את ההנרי ג'יי במפעלה ב- מישיגן, בגרסת 2,200 סמ"ק, (4 צילינדרים), ו- 2,600 סמ"ק, (6 צילינדרים). אורך : 4,432 מ"מ, בגירסת מודל 1950, ששונה ל-4,521 מ"מ בשנים 1951–1954. משקל : 1,062 ק"ג, בסיס גלגלים 2,500 מ"מ. התאוצה בין 0 - 60 מייל הייתה 19.59 שניות. הרכב נקרא ע"ש יו"ר חברת קייזר-פרייזר והושק ב-28 בספטמבר 1950.
בשנת 1952 נמכרו 30,543 יחידות, בשנת 1953 כ־17,500 יחידות ובשנת 1954 כ־1,000 יחידות. מחיר ההנרי ג'יי הבסיסי היה בשנת 1953 1,499 דולר.
הצבעים הדומיננטים היו : שחור בשלוב גג לבן, ואפור בהיר.

קייזר-פרייזר במדינת ישראל

קייזר פרייזר (Kaiser-Frazer) הייתה חברת מכוניות אמריקאית חדשה, שנוסדה לאחר מלחמת העולם השנייה על ידי ג'וזף פרייזר, שהיה בעל ניסיון רב בתעשיית הרכב, והנרי קייזר, תעשיין נודע. אילין התיידד עם היקמן פרייס, סגן נשיא "קייזר פרייזר" והצליח ליצור שותפות בינו לקונצרן האמריקאי. לפי תנאי העסקה קייזר פרייזר השקיע חצי מיליון דולר ואילין השקיע שני מיליון דולר. מפעלי "קייזר-אילין" הקימו תוך שנה וחצי את המפעל בישראל.
המפעל החל להרכיב מגוון כלי רכב, תחילה מתוצרת קייזר-פרייזר כגון "קייזר מנהטן" ו"הנרי ג'יי", ובהמשך ג'יפ ויליס, ויליס ג'יפ סטיישן, ויליס ג'יפ טנדר, "דופין" ו"קטר שבו" של רנו הצרפתית.
בשנת 1950 התחילו להרכיב את ההנרי ג'יי, במפעל ב- נשר, עד שנת 1954.
Lovestrong

רקע והוצאה

האלבום הופק על ידי ג'ו צ'יקארלי, בארט ירציאן ודייוויד הודג'ס ושיריו נכתבו על ידי כריסטינה פרי עצמה, ביחד עם פזמונאים נוספים. איגוד תעשיית ההקלטות האמריקאי העניק לאלבום את תואר אלבום הפלטינה, על מכירות של מיליון עותקים במדינה.
בסמוך לצאתו, הועלה האלבום לרשת הזרמת המדיה ספוטיפיי.
נבוכדנצר הראשון

נבוכדנצר הראשון (נבו-כודורי-אוצור) היה מלך בבל בשנים 1123-1146 לפנה"ס או 1126–1103 לפנה"ס לפי הכרונולוגיה התיכונה. 
המלך הרביעי מהשושלת הרביעית של איסין שמלכה בבל, שהייתה השושלת השנייה של איסין. השושלת תפסה את השלטון בבבל מממלכת עילם לאחר שעילם הביסה את מלכי השושלת הכשית ששלטה בבל במשך כ-400 שנים.
בתחילת מלכותו הוא אסף צבא ופלש לעילם, אבל הכתה אותו מגפה והוא נסוג. הוא חיכה לאות משמים, וקיבל אותו בקיץ. שוב הוא ארגן צבא ופלש לעילם והביס אותה. הוא נכנס לעיר שושן ולקח את פסלי האלים מרדוך ואשתו שרפניתום, ששהו בשבי העילמי, והחזיר אותם לעיר הבירה בבל. הוא הקים מחדש מקדשים שהעילמים הרסו בניפור ואור. 
במיוחד נודעה חשיבות לשיקום מקדשו של האל מרדוך - מקדש אסגילה - בעיר בבל. המקדש הפך למקדש המרכזי של ממלכת בבל עד לחורבנה בשנת 538 לפני הספירה ואף אחר כך, כשבבל הייתה תחת שלטון פרסי ויווני. בימיו הוכר האל הבבלי מרדוך כמלך האלים וראש הפנתיאון הבבלי. גם הכרה זו נמשכה מאות שנים אחרי שבבל עברה לחסות פרסית ואחר כך יוונית. אומנם על פי סיפור הבריאה הבבלי אנומה אליש הוכתר מרדוך למלך האלים עם בריאת העולם ותוכניות הבנייה של מקדש אסגילה ניתנו לבני האדם כבר אז, אולם חיבור זה שייך, ככל הנראה, לימי נבוכדנאצר הראשון. מרדוך החליף את האל הראשי הקודם מאז ימי שומר הקדומה - אנליל.]
לאחר מותו ירש אותו בנו אנליל-נדין-אפלי, שמת בעודו נער.
נקודת תצפית

נקודת תצפית, מצפור או מצפה היא מקום גבוה ממנו ניתן לצפות כדי להשקיף לנוף הנראה מהמקום בו ממוקם המצפה.

מצפור בטבע

המצפים נבנים לרוב בצדי כבישים, ראשי פסגות, מדרונות הרים, צוקים, גבעות גבוהות ואף בגבעות נמוכות. מצפים רבים נבנים בפארקים לאומיים. לרוב יהיה ניתן למצוא אותם במקום מוגבה או בטיילת המשקיפה לנוף. המצפים הקיימים בפארקים לאומיים בטיילות ובגנים עשויים מאבן או מעץ ואילו רוב נקודות התצפית האחרות אינן בנויות.
 לעיתים הצפייה בנקודות התצפית כרוכה בתשלום.
בישראל ניתן למצוא נקודות תצפית נופיות לטבע רבות כגון: מצפה דדו במטולה, הר בנטל ברמת הגולן, מצפה רן ברכס הרי נפתלי, מערת קשת בגליל המערבי, מצוק הארבל בגליל התחתון, הר ארי בבית ג'ן, הר ברקן בגלבוע, מצפור המרפסת של המדינה, גן הפסגה בתל אביב, מצפה נח כנרתי ברמת סירין, הר הזיתים בירושלים, נחל בוקק בבקעת ים המלח, כרבולת חרירים במכתש רמון, מצפה זי"ו בהר חברון והר ברך באילת.

נקודת תצפית בראש גורד שחקים

בנוסף לנקודות תצפית נופיות מוקמות נקודות תצפית בראשי גורדי השחקים. בישראל הוקמו נקודות תצפית כאלה למשל בראש מגדל שלום ומגדלי עזריאלי. הגישה אליהן כרוכה בתשלום. נקודת תצפית קיימת גם בראש מגדל אשכול בקמפוס אוניברסיטת חיפה, המשלב את גובה המגדל עם גובה ההר שעליו נבנה. נקודות תצפית נודעות בניו יורק הוקמו בראש בניין אמפייר סטייט ובראש מגדלי התאומים.
ספר מקבים ד

ספר מקבים ד' הוא אחד מן הספרים החיצוניים, המתאר אירועים שונים מימי גזירות אנטיוכוס, שהוטלו על היהודים על ידי אנטיוכוס הרביעי "אפיפנס" בשנת 167 לפנה"ס. הספר השתמר בגרסאות אחדות של תרגום השבעים, אך לא נכלל בקאנון של הכנסיות הנוצריות, מלבד הכנסייה הגאורגית.

זמנו ומקומו של החיבור

מקבים ד' מתוארך לתקופה שבין המאה ה-1 לפנה"ס למאה ה-1 לספירה. הוא נתחבר ביוונית, ככל הנראה באזור סוריה, ומחברו היה יהודי הלניסטי, שהושפע מן הפילוסופיה היוונית ומרעיונות סטואים בני התקופה. 
בניגוד לספרי מקבים א' ו-ב', מקבים ד' אינו עוסק כלל במרד החשמונאים, אלא ברדיפה הדתית שקדמה לו. שמו המקורי של החיבור היה, ככל הנראה, "על שלטונה הבלעדי של התבונה" (περι αυτοκρατορος λογισμος), וכך הוא מכונה בכתביהם של אבות הכנסייה הירונימוס ואוסביוס מקיסריה. הללו אף ייחסו אותו, שלא בצדק, ליוסף בן מתיתיהו, והוא נכלל בכמה מהדורות מוקדמות של חיבוריו. 
למרות השימוש ברעיונות ובתבניות סגנוניות הלניסטיות, החיבור פונה בבירור לקהל יהודי. האופי הלשוני והרטורי של החיבור, השימוש התכוף בגוף ראשון והפנייה לנמען בגוף שני רבים מציעים שהטקסט נכתב כדרשה שנועדה להינשא בציבור, והיו ששיערו שמקבים ד' אינו אלא דרשה לכבוד חנוכה. אך העובדה שהטקסט אינו מצטט פסוקים מקראיים מקשה על ההנחה שמדובר בדרשה שנועדה להינשא בבית הכנסת, ועל כן דחו חוקרים רבים את ההשערה.

מבנה החיבור ותוכנו

הספר בנוי כדרשה פילוסופית המהללת את עליונות השכל והאמונה על היצרים. בהתאם לסטנדרטים מקובלים של הרטוריקה ההלניסטית, הוא מורכב מפתיח ומשני חלקים מרכזיים. בפתיח מעלה המחבר את הטענה הפילוסופית בדבר שלטון התבונה האמונית על היצרים; בחלק הראשון (פרקים 3-1) הוא מפתח אותה ומגדירה באופן מפורט יותר; ובחלק השני (פרקים 18-4) הוא מציג דוגמאות נרטיביות המוכיחות את תקפותה. שתי הדוגמאות המרכזיות הן סיפור האם ושבעת בניה, שבו מעודדת האם היהודיה את בניה להפר את צו אנטיוכוס ולמות בעינויים כדי לא לעבור על מצוות התורה, וסיפורו של אלעזר הזקן, שמסר את חייו על קידוש השם, כשסירב לאכול בשר טרף בפרהסיה. 
מבחינה סגנונית, מדובר בחיבור יהודי-הלניסטי מובהק, המשלב מוטיבים יהודיים במוטיבים השאולים מן הפילוסופיה היוונית, ועושה שימוש בתבניות אופייניות לרטוריקה היוונית. תורת משה מוצגת בו כתורה הפילוסופית של היהודים, ומצוותיה הן אמצעי להשגת התכלית הסטואית של ריסון היצרים, שליטה עצמית ושלמות רוחנית.

השפעתו וחשיבותו

במסורת היהודית לא השתמרה כל התייחסות למקבים ד', אך בנצרות הקדומה מילא החיבור תפקיד חשוב. במאות הראשונות לספירה, כאשר נרדפו הנוצרים בשל אמונתם, שימשו אלעזר והאם ושבעת בניה מופת לדבקות באמונה בתקופה של גזרות דתיות. בדרשות של אבות כנסייה רבים, בהם אוגוסטינוס וגרגוריוס מנזיאנוס, הם הוצגו כפרוטו-מרטירים שהעידו במותם על כוח אמונתם.
היה היה - החלל

תקציר

"היה היה -החלל" שונה משאר תוכניות "הָיֹה הָיָה" בכך שסדרה זו מתבססת על דרמה ולא על תוכן חינוכי. למרות זאת, בסדרה קיים קומץ של מידע חינוכי (כמו בפרק בו דנים בנושא הטבעות של כוכב הלכת שבתאי).
הסדרה היא סדרת ההמשך של היה היה - האדם. הדמויות המופיעות בסדרה הן הדמויות מהסדרה הקודמת, שעתה מופיעות בהקשר של מדע בדיוני.
עלילת הסדרה היא עימות בין מספר כוחות גלקטיים. ביניהם קיימת "קונפדרציית אומגה" (בה חבר כדור הארץ), "צבא הרפובליקה של קסיופיאה" (בראשות "הגנרל המזיק") ומחשב רב עוצמה אשר שולט בצבא של רובוטים. קבוצה של יצורים בעלי כוחות מיוחדים הקרויים "הומנואידים" מופיעה בהמשך הסדרה.
הסדרה עוקבת אחר הרפתקאותיהם של חברי משטרת החלל פיירו ומרצדס (הקרויה לעיתים פסי). פיירו הוא בנו של הקולונל פייר והנשיאה פיירט. הסדרה משדרת מסר פמיניסטי, בין היתר בשל העובדה שמנהיגת הצד של "הטובים" היא אישה, והעובדה שפסי היא אחת הגיבורות הראשיות.
התרחישים של מספר פרקים מאמצות אלמנטים של המיתולוגיה היוונית, מיתולוגיות אחרות ואגדות אירופיות. ביניהם ניתן למצוא את תפוח המחלוקת, אטלנטיס, דוד וגולית, האלים האולימפיים, ופרומתאוס. פרקים אחרים מתמודדים עם קיומו של אלוהים, עם מערכת היחסים של האדם עם המודרניות ועם מכונות, המגבלות של הטכנולוגיה, השוואות בין שלום המושג בנשק תחת שלטונו של דיקטטור והקושי בשמירה על הסדר בדמוקרטיה, ועוד. כמה כוכבי לכת בהם מבקרות הדמויות הם העתקים של כדור הארץ בתקופה מסוימת בהיסטוריה שלו, ובכך נבחנות אופיין של תקופות אלה.
הסדרה מכילה מעט מאוד אלימות, והגיבורים משתמשים בעיקר בנשק לא-קטלני. יוצא מן הכלל הוא השימוש בקרני לייזר מפוררות כנגד חיות בר.
כדור הארץ לא משחק תפקיד מרכזי בסדרה זו. עיר הבירה של הקונפדרציה היא על כוכב אומגה, הרחק מכדור הארץ. הקונפדרציה מורכבת ממעצמות הברית: אלדבראן, העגלון, קסיופיאה, הידרה, עקרב, וגה (שמות גופים אסטרונומיים המשמשים בסדרה כמעצמות). לקונפדרציה יש ממשלה שנבחרה באופן דמוקרטי, ונשיאה.
מוצאה של פסי אינו ידוע, אולם כמה ממעריצי הסדרה משערים כי היא מוצאה הוא בים התיכון, בדרום אמריקה או בהודו.
יחסי הממלכה המאוחדת–נפאל

רקע

מגעים בין שתי המדינות מתוארכים כבר לתקופת התחלתה של הודו הבריטית. מאז, נותרו היחסים ידידותיים ולבביים וקשר נשמר בין משפחות המלוכה של שתי המדינות.
כתוצאה מהחלת קשרים היסטוריים, סיוע בפיתוח ותמיכה ארוכת טווח במאבק לשלום הדמוקרטי בנפאל, בריטניה נחשבת בעיני הנפאלים.
בשנת 1923, חתמו בריטניה ונפאל על הסכם אשר הגדיר את מעמדה הבינלאומי של נפאל כאומה עצמאית וריבונית, תחת הסכם סוגאולי שנחתם ב-1815.
החל מהמאה ה-19, גייסה חטיבת גורקה של הצבא הבריטי חיילים מנפאל.
בשנת 2014, ציינה שגרירות נפאל בבריטניה, 200 שנה של יחסים בין שתי המדינות. נכון להיום, בריטניה היא התורמת הגדולה ביותר של נפאל בסיוע חוץ.
מאונה קיאה

גאולוגיה

האי הוואי מורכב מחמישה הרי געש, הבולטים שבהם הם מאונה קיאה ומאונה לואה. ההערכה היא כי ההר התפרץ מהאוקיינוס השקט לפני כ 250,000 שנים, ויצר קלדרה. ההתפרצויות הבאות היו אלימות יותר באופיין ויצרו את צורתו הקונית של ההר.

הפסגה

פסגת המאונה קיאה משמשת כמצפה כוכבים כבר מהעת העתיקה של ההתיישבות בהוואי. הפסגה נמצאת מעל כ-40% מאטמוספירת כדור הארץ וכ-90% מלחץ האדים של המים ובכך יוצרת תנאים מצוינים לצפייה בשמי הלילה. בנוסף, הפסגה נמצאת מעל שכבת האינוורסיה ולכן מתאפשרים בה מעל ל-300 לילות בשנה בהם ניתן לצפות בשמיים נקיים. מיקומה על כדור הארץ מאפשר תצפית לשני חלקי השמיים של כדור הארץ, הצפוני והדרומי. מבנה ההר איפשר סלילת דרך ובכך הקל על קביעת המצפים בפסגה. בשל מספר התושבים המועט על האי, זיהום האור הוא קטן, ומשפר את תנאי הצפייה.
בניית מצפי כוכבים בפסגה, כדוגמת מצפה הכוכבים קק, היוותה גורם מחלוקת פוליטי ומשפטי בשנים האחרונות. בשל הגורמים שצוינו לעיל הועדפה הפסגה על ידי מדענים כמשכן למצפי כוכבים וכיום שוכנים בה כתריסר מצפים. מאידך גיסא, ילידים מקומיים ושוחרי איכות הסביבה טוענים כי המשך הבנייה במקום פוגע בו, הן מבחינה סביבתנית והן מבחינה תרבותית: לפי המסורות, פסגת ההר היא מקום משכנה של פוליהו, אלת השלג, מקום תפילה ומצפה כוכבים מסורתי. בנוסף, הפסגה היא ביתו של חרק אנדמי. דליפות של כספית ושפכים זיהמו גם הן את הפסגה.
דורסנו (מחוז)

היסטוריה

ב-1821, כשהאזור היה תחת שלטון פורטוגזי, הם ביקשו מבעל הברית שלהם פרוקטואוסו ריברה להקים כוח צבאי של פרשים ותותחנים עם בסיס בפאסו דל דורסנו, על גדות נהר ז'י (Yi). באוקטובר באותה שנה, במסלול הזה, הוקם היישוב סאן פדרו דל דורסנו (San Pedro del Durazno) על שם פדרו הראשון, קיסר ברזיל. זה היה השם הראשון של העיר הנקראת כיום "דורסנו". ב-1828 הוקם המחוז תחת השם "אנטרה ריוס ז'י אי נגרו" (Entre Ríos Yí y Negro, מילולית: בין הנהרות ז'י וריו נגרו) וב-1830 שמו של המחוז שונה לדורסנו. השם "דורסנו" (אפרסק) נובע מכך שבאזור שבו הוקמה העיר הנוכחית גדל עץ אפרסק בודד.

שלטון מקומי ופוליטיקה

ראש המחוז הנוכחי הוא בנחמין אירסאבל (Benjamín Irazábal), חבר המפלגה הלאומית האורוגוואית, אשר קיבל בבחירות האחרונות 56% מהקולות.

רשות מבצעת

העירייה היא הגוף המבצע של המחוז. ראש העיר (ראש המחוז) נבחר באופן ישיר עם ארבעה ממלאי מקום על פי הצורך, למשך חמש שנים, עם אופציה לקדנציה נוספת.

רשות מחוקקת

המועצה המקומית מתפקדת בתור הרשות המחוקקת, והיא מפקחת על השלטון המקומי. הנציגים נבחרו באופן יחסי לכמות הקולות שקיבלו בבחירות הכלליות לראש המחוז.

גאוגרפיה

המחוז שייך בשלמותו לאגן ההידרוגרפי של נהר ריו נגרו, אשר ביחד עם נהר ז'י (río Yí) שזורם אליו חוצים את המחוז. אל ריו נגרו נשפכים נחל סרנדי, נחל דה לאס קניאס, נחל בלנקיז'ו, נחל קרפינטריה ונחל קורדובס. אל נהר ז'י נשפכים הנחלים טומאס קואדרה, טחרה, מלבחר, אנטוניו אררה, ויז'סבואס וקבז'רו.

הפסטיבל הלאומי לפולקלור

מ-1973 כל שנה, בשבועות הראשונים של פברואר, נערך בעיר דורסנו הפסטיבל הלאומי לפולקלור. מפברואר 2000 מתקיים הפסטיבל בפארק איספנידד (Hispanidad), הסמוך לעיר דורסנו. אמני פולקלור בולטים באורוגוואי השתתפו בפסטיבל, בהם אלפרדו סיטרוסה, דניאל ויגליאטי, לרבאנויס-קרר וחוסה קרבחל, וכמו כן אמנים ממדינות אחרות בדרום אמריקה, כמו אורסיו גוארני, לאון חייקו וויקטור ארדיה.

פילסן רוק

משנת 2003, כל שנה בחודש אוקטובר מתרחש בפארק איספנידד אירוע חברתי אזורי הנקרא "פילסן רוק". האירוע מתקיים במשך יומיים ומופיעות בו מגוון רחב של להקות רוק אורוגוואיות. לפסטיבל מגיעים צופים לא רק מאורוגוואי, אלא גם מארגנטינה, צ'ילה, פרגוואי ועוד.
משנת 2010 האירוע מתקיים בבירת אורוגוואי, מונטווידאו.

תשתיות

במחוז נמצא נמל התעופה הבינלאומי סנטה ברנרדינה המשמש את העיר דורסנו.
אליס ובוב

אליס ובוב הם שמות מוסכמים לדמויות המוסרות או מקבלות מידע. הכינויים נפוצים בהסברים בנושאי הצפנה שונים. השמות משמשים לנוחיות ההסברים, מניעת משפטים כמו "דמות א' שולחת לדמות ב' הודעה", שמהר מאוד נהיים מסובכים למעקב. השמות הם שמות נייטרליים ואמורים לייצג את שני המינים, וגם משמרים את ההתייחסות לשתי הדמויות לפי שתי האותיות הראשונות באלפבית הלטיני ("ABC").
בקריפטוגרפיה ובאבטחת מחשבים ישנם מספר שמות מקובלים של משתתפים בהצגות ודיונים על פרוטוקולים שונים. השמות המוסכמים הם משתנים מטה תחביריים, במידה מסוימת מעידים על עצמם, ולפעמים בעלי אלמנט של הומור. השמות אליס ובוב ככינויים לשולח ההודעה ולנמען הופיעו לראשונה במאמר של רון ריבסט, במאמר שהציג את שיטת ההצפנה RSA.
במימושים של פרוטוקולים, גורמים ממוחשבים יתפסו את תפקידיהם של אליס ובוב.

תרגום לעברית

בעברית מתייחסים לעיתים לאליס ובוב כאיה ובועז, ובכך שומרים ל-א' ול-ב' את התפקיד של מחליפי המסרים.
עין פרת - המדרשה למנהיגות חברתית

עין פרת - המדרשה למנהיגות חברתית נוסדה בשנת תשס״ב (2001–2002) כמכינה מעורבת לחילונים דתים ומסורתיים, ברוח יישובי גוש אדומים. במכינה לומדים בנים ובנות מכל גוני הקשת הדתית, הפוליטית והחברתית במדינת ישראל, בחמש תוכניות. תוכניות שנה א, בנות עשרה חודשים: בכפר אדומים (2001), בנופי פרת (2016), ובקיבוץ סופה (2017) שבעוטף עזה. תוכנית שנה ב בכפר אדומים, חצי שנה נוספת עבור בוגרי מכינות, שנות שירות וישיבות. תוכנית חמישית של עין פרת מיועדת לתלמידי תיכון: דרך פרת היא תוכנית לפתח ולהכשיר בני נוער בתחום המנהיגות החברתית בסמינרים שונים בכל רוחבי ישראל. בראש המדרשה עומדים ארז אשל ונמרוד פלמ״ח.

מכינה קדם צבאית

המכינה הקדם־צבאית "עין פרת" הוקמה בשנת 2001 בכפר אדומים על ידי עמותה המורכבת מתושבי גוש אדומים. המכינה מגדירה עצמה כ"מדרשה למנהיגות" ושמה לעצמה חזון להוביל שינוי תפיסתי, התנהגותי ותרבותי בכל רובדי החברה וההנהגה הישראלית והיהודית למען חיים איכותיים, חברת מופת ומדינה מתוקנת.
בשנת 2016 הוקמה שלוחה נוספת של המכינה הממוקמת בגבעת חו"ד שבנופי פרת.
בשלוש השלוחות של המכינה לומדים כ־120 חניכים וחניכות מרחבי ישראל ועוסקים בחמישה רבדים של פעילות: לימוד, ידיעת הארץ, הכנה לצבא, התנדבות בקהילה וחיי קבוצה. תוכנית הלימודים כוללת עיסוק משמעותי ביהדות, פילוסופיה, ציונות ותרבות עברית. כמו כן מטיילים ברחבי הארץ, עורכים אימונים גופניים ולומדים קרב מגע וקונג פו. במהלך השנה מתנדבים החניכים בבתי ספר שונים בסביבה ועורכים פרויקטים תקופתיים בשיתוף עם ארגונים חברתיים.
במסגרת ההכנה לצה"ל יוצאים החניכים ל"שבוע צה"ל" באחד מבסיסי החי"ר שבו הם מתרגלים ירי, שדאות וכדומה. בנוסף מתנסים החניכים בניווטים בעיר ובשטח. בסוף השנה מתקיים טיול סוף בשם "חובק ישראל" בו מטיילים בכל הארץ ומכירים זרמים שונים בחברה הישראלית.